ლუსიენ კელე
ლუსიენ კელე (ფრანგ. Lucien Quélet; დ. 14 ივლისი, 1832, მონტეშერუ — გ. 25 აგვისტო, 1899, ერიმონკური) — ფრანგი მიკოლოგი და ბუნებისმეტყველი, საფრანგეთის მიკოლოგიური საზოგადოების დამაარსებელი და მისი პირველი საპატიო პრეზიდენტი 1884 წლიდან. მისი ნაშრომი — „საფრანგეთისა და მეზობელი ქვეყნების მიკოლოგიური ფლორა“ იქცა კლასიკურ სახელმძღვანელოდ უმაღლესი სოკოების შესახებ. ნაშრომში წარმოდგენილია 400-მდე ახალი სახეობის სოკო. მან ასევე შექმნა ახალი კლასიფიკაცია, რომელიც ეწინააღმდეგებოდა ელიას მაგნუს ფრისის კლასიფიკაციას. ლუსიენ კელე აგრეთვე ნიჭიერი მხატვარი იყო. მის მიერ შექმნილი აკვარელური ნახატების უმრავლესობა გადაეცა პარიზის ბუნებისმეტყველების ეროვნულ მუზეუმს. მისი სტანდარტული საავტორო ბოტანიკური შემოკლებაა Quél.